સુનાવણી દરમિયાન અરજીકર્તાઓએ આધાર ડેટાનો દુરુપયોગ થવાની આશંકાઓ જતાવી. ત્યાં જ સરકાર આ ડેટા સુરક્ષિત હોવાનો દાવો કરતી રહી. અરજીકર્તાઓએ આરોપ લગાવ્યા કે આધારનો ડેટા લોકોને લંૂટવાનું અને તેમની ગુપ્તતા જોખમમાં મૂકવાનું સાધન બની શકે છે. કહેવામાં આવ્યું કે ડેટાનો ઉપયોગ કરતાં પહેલાં કોઈ પણ નાગરિકની મંજૂરી નથી મેળવાતી. એમના ડેટાનો ઉપયોગ ક્યાં અને કેવી રીતે થશે અને તેનાથી શું નુકસાન થઈ શકે તે અંગે કોઈ પણ માહિતી નાગરિકોને આપવામાં આવતી નથી. એટલું જ નહીં, ડુપ્લિકેશનને રોકવા માટે સોર્સ કોડના હકનો (જે વિદેશી કોર્પોરેટ લાઇસેન્સર પાસે છે) અભાવ અને બાયોમેટ્રિક ડેટાના લીક થવાથી દેશની સુરક્ષા જોખમાવવાની આશંકા વ્યક્ત કરવામાં આવી.